
RAPORT JUSTIFICATIV
privind necesitatea încheierii unui contract de asistență juridică cu 
avocat Pal Hadrian Ioan

Având în vedere specificul activității desfășurate de Transurban S.A., complexitatea            raporturilor juridice în care societatea este implicată, precum și necesitatea protejării în mod corespunzător a drepturilor și intereselor legitime ale societății, se impune asigurarea, în       completarea activității desfășurate de personalul juridic propriu, a unor servicii specializate de asistență, consultanță și reprezentare juridică.
În prezent, activitatea juridică a Transurban S.A. este asigurată la nivel intern de un consilier juridic, conform organigramei aprobate. În sarcina acestuia intră atât activitățile curente de consultanță juridică necesare funcționării societății, cât și avizarea și/sau redactarea actelor cu caracter juridic, analiza și verificarea contractelor, activități în materia achizițiilor publice, relațiilor de muncă și guvernanței corporative, acordarea de asistență juridică compartimentelor societății, precum și gestionarea activităților aferente litigiilor în care Transurban S.A. este parte.
Pe rolul instanțelor de judecată se află un număr semnificativ de cauze în care Transurban S.A. are calitatea de parte, unele dintre acestea prezentând un grad ridicat de complexitate și         necesitând o analiză juridică aprofundată, pregătirea și susținerea apărărilor, formularea căilor de atac și reprezentarea societății în fața instanțelor competente.
Reprezentarea Transurban S.A. necesită prezență în fața instanțelor din municipiul Satu Mare, precum și, în funcție de competența materială și teritorială, în fața altor instanțe, inclusiv          tribunale, curți de apel și Înalta Curte de Casație și Justiție. De asemenea, activitatea juridică poate presupune reprezentarea societății în fața Consiliului Național de Soluționare a              Contestațiilor în litigii privind achizițiile publice, precum și instrumentarea unor litigii civile, comerciale, de contencios administrativ, de dreptul muncii sau având alte obiecte specifice activității societății. 
Situația concretă a litigiilor în care Transurban S.A. este parte este prezentată în Anexa nr. 1 – Situația litigiilor, anexă care face parte integrantă din prezentul raport și care evidențiază volumul, diversitatea și complexitatea activității litigioase a societății.
Volumul și diversitatea atribuțiilor juridice, coroborate cu numărul și complexitatea cauzelor aflate în curs, determină imposibilitatea obiectivă ca întreaga activitate de consultanță, asistență și reprezentare juridică să fie asigurată exclusiv prin resursa juridică internă, fără afectarea activităților juridice curente ale societății.
Formularea și susținerea apărărilor în dosarele cu un grad ridicat de complexitate presupun nu doar cunoașterea legislației aplicabile, ci și experiență procesuală, familiaritate cu practica       instanțelor și capacitatea de a gestiona într-un timp relativ scurt o documentație juridică și     factuală extinsă.
Totodată, activitatea juridică a unei societăți care prestează un serviciu public de transport nu se limitează la activitatea litigioasă. Aceasta presupune și abordarea unor problematici        specifice în materia contractelor comerciale, achizițiilor publice, raporturilor cu autoritățile publice, relațiilor de muncă, guvernanței corporative, reorganizării și eficientizării activității, precum și în alte domenii care pot necesita, punctual, opinii juridice independente și expertiză specializată.
În aceste condiții, contractarea unor servicii de asistență juridică externă nu are ca scop          înlocuirea structurii juridice proprii a societății și nici externalizarea activității juridice curente, ci completarea capacității interne de lucru, în special în situațiile care presupun reprezentare în instanță, volum ridicat de documentație, grad sporit de complexitate, termene procedurale stricte ori necesitatea unei expertize juridice și procesuale suplimentare.
Avocatul Pal Hadrian Ioan colaborează cu Transurban S.A. începând cu anul 2006, când a fost angajat inițial în calitate de consilier juridic al societății, iar ulterior, după dobândirea calității de avocat, relația profesională a continuat prin servicii de asistență și reprezentare juridică.
În această perioadă, acesta a reprezentat societatea în fața instanțelor judecătorești, inclusiv judecătorii, tribunale, curți de apel și Înalta Curte de Casație și Justiție, precum și în fața        Consiliului Național de Soluționare a Contestațiilor, dobândind o cunoaștere aprofundată a     activității societății, a structurii sale organizaționale, a raporturilor juridice specifice și a            istoricului unor litigii și problematici juridice recurente. 
În cazul litigiilor aflate deja în curs, continuitatea reprezentării juridice prezintă un avantaj obiectiv pentru societate, întrucât permite valorificarea cunoașterii istoricului cauzelor, a      documentelor existente, a apărărilor și strategiilor procesuale deja formulate, precum și a        circumstanțelor particulare care au determinat apariția respectivelor litigii.
Înlocuirea reprezentantului juridic în cauze aflate în curs ar presupune alocarea unui timp   suplimentar pentru preluarea și reanalizarea dosarelor, refacerea istoricului acestora și însușirea situației de fapt și de drept, ceea ce ar determina un consum suplimentar de resurse și ar putea afecta continuitatea strategiei procesuale.
Din această perspectivă, continuarea colaborării cu avocatul Pal Hadrian Ioan răspunde atât unei necesități de specializare juridică, cât și unor considerente de eficiență, continuitate și protejare a intereselor patrimoniale și nepatrimoniale ale Transurban S.A.
Raportat la cele prezentate, necesitatea contractării unor servicii de asistență juridică externă rezultă din volumul și diversitatea activității juridice curente, numărul și complexitatea litigiilor în care Transurban S.A. este parte, necesitatea reprezentării societății în fața instanțelor și a altor organisme jurisdicționale, necesitatea respectării termenelor procedurale și asigurării unei apărări specializate, precum și din capacitatea limitată a structurii juridice interne.
Față de aceste împrejurări, se apreciază că activitatea de asistență și reprezentare juridică necesară societății nu poate fi asigurată în integralitate și în condiții optime exclusiv prin         personalul juridic propriu, fiind justificată completarea acestei capacități prin contractarea unor servicii juridice externe.
Având în vedere, totodată, experiența profesională a avocatului Pal Hadrian Ioan, cunoașterea aprofundată a activității și problematicii juridice specifice Transurban S.A., precum și          necesitatea asigurării continuității în gestionarea și reprezentarea dosarelor aflate în curs, se propune aprobarea încheierii unui contract de asistență juridică cu avocat Pal Hadrian Ioan, în condițiile prevăzute de legislația aplicabilă.

